Bent Bøgsted (DF), 2009-02-18:
Lønmodtagere er altid de første, der i en krisetid mærker, når krisen kradser, og når der sker fyringer, men også virksomhederne, især de små selvstændige, er hårdt ramt.
Det er en ubehagelig situation, som alle helst vil undgå, og derfor tager Dansk Folkeparti det også meget alvorligt.
Vi skal have fokus rettet mod, hvordan vi kan få gang i hjulene igen, og derfor sikrede Dansk Folkeparti også i finanslovaftalen for 2009, at der blev skabt råderum til at fremrykke offentlige investeringer.
De muligheder er skabt gennem den økonomisk ansvarlige politik, som regeringen har ført sammen med Dansk Folkeparti.
Vi skal gøre, hvad vi kan, for at vende krisen til fremgang, og det skal ske ved at finde den rigtige løsning, der skal komme på det rigtige tidspunkt, og ikke ved hovsaløsninger.
Før jul blev der aftalt en pakke, der sikrer indlånernes penge i bankerne.
Der er aftalt en fremrykning af investeringer for 5 mia. kr. i trafikplanen, og der er aftalt en bankpakke II, der sikrer øget adgang til lån i bankerne for virksomhederne på op mod 700 mia. kr., så der kan blive sat gang i virksomhederne.
Men Dansk Folkeparti er klar over, at der skal ske noget nu og ikke om et halvt år.
Der skal gang i forhandlingerne om en skattepakke hurtigst muligt, og derfor er det selvfølgelig også underligt, at man kan se, at regeringen ikke rigtig er kommet med noget udspil endnu.
Men det kommer forhåbentlig ret hurtigt.
I den forbindelse vil det også være højaktuelt at se på, hvad vi kan gøre med en vækstpakke eller måske snarere flere små vækstpakker.
Det skal være målrettet og komme på det rigtige tidspunkt.
Der kan også være tale om fremrykning af offentlige investeringer og andre tiltag.
Men indtil da er det vigtigt, at virksomhederne udnytter muligheden for at sende deres medarbejdere på efteruddannelse og opkvalificering, hvilket mange allerede udnytter i dag.
Det er også muligt at udnytte arbejdsfordeling, som vi måske kunne se på at gøre mere fleksibel.
Men der skal være fokus på efteruddannelse og de muligheder fra jobcentrenes og a-kassernes side, så de ledige er klar, når udviklingen vender igen.
Vi ved, at der er mange, der er sendt på kursus eller på arbejdsfordeling, og det kan resultere i, at der kommer en stor gruppe ud i ledighed, når uddannelsen er slut, eller når arbejdsfordelingen slut.
Jeg ved godt, det er blevet sagt, at regeringen har gjort mange tiltag for at sætte gang i det, og det har den gjort sammen med Dansk Folkeparti, men lige nu og her er der behov for, at der skabes sikkerhed ude i befolkningen, der er behov for, at der skabes sikkerhed blandt boligejerne, så de ved, hvad de har at rette sig efter, og der er behov for, at lønmodtagerne får at vide, at der gøres nogle tiltag, der kan være med til at sikre deres job fremadrettet.
Men man skal ikke gå i panik, og som jeg sagde før, skal man finde frem til de rigtige tiltag, der skal gøres på de rigtige tidspunkter, ellers kan man måske gå hen og gøre skaden værre, hvis man handler i panik og sender noget ud, der bare gør mere skade end gavn.
For vi kan risikere at få en hektisk opblomstring lige her og nu, og så dør det igen i løbet af kort tid, og den situation skulle vi nødig ud i.
Derfor er det vigtigt at få det hele forhandlet ordentligt på plads, inden tiltagene bliver gjort.
Men om tiltagene skal gøres om 1 uge eller 14 dage eller 3 uger eller 1 måned, er svært at sige, det kommer an på, hvor lang tid det varer, før man har fundet den rigtige løsning.
Men som Dansk Folkeparti ser det, skal det ske rimelig hurtigt.